Pemba orelstrigo

Pemba orelstrigo (Otus pembaensis) estas malgranda specio de strigoj en la familio Strigedoj kaj genro Otus. Ĝi troviĝas kiel endemio de la insulo Pembo, kiu estas parto de kaj ĉe la marbordo de Tanzanio.

Taksonomio
La Pemba orelstrigo antaŭe estis konsiderata subspecio de la Malagasa orelstrigo, Otus rutilus (sensu lato), pro morfologiaj similecoj, sed genetika esplorado montris, ke ĝi estas pli proksima al la klado, en kiu troviĝas la afrika malgranda orelstrigo, Otus senegalensis.

Aspekto
La Pemba orelstrigo estas mezgranda orelstrigo kun mallongaj oreltufoj. Ekzistas du kolormorfoj, bruna morfo, kiu estas ĉefe palruĝbruna kun helaj strioj sur la kapo kaj malfortaj strioj sur pli palaj subaj partoj, kaj ruĝbruna morfo, kiu estas hela, tre ruĝecbruna, pli pala sur la subflugilaj kovriloj. Ambaŭ morfoj montras palan skapulan bendon, blankecan en la bruna morfo kaj palruĝbrunan en la ruĝbruna morfo. La beko estas nigra, dum la vaksaĵo estas verdflava, kaj la okuloj kaj kruroj estas flavaj. Ĝi estas 15 cm alta kun enverguro de 45 cm.

Voĉo
La voko estas ununura "hu" noto, kiu estas farata je neregulaj intervaloj aŭ en vasta rapida serio de 4–6 notoj donitaj je intervaloj de duonsekundo. La paro duetas kun la masklaj vokoj, kiuj estas pli mallongaj kaj pli malaltaj.

Distribuado kaj habitato
La Pemba orelstrigo estas endemia de Pembo, la norda insulo de la zanzibara insularo, parto de Tanzanio, apud la marbordo de Orienta Afriko. Sur Pembo, ĉi tiu strigo troviĝas en ĉiuj arbarkovritaj vivejoj, de indiĝena arbaro ĝis superkreskitaj plantejoj de kariofilo kaj mango. Tamen, ĝi estas plej ofta en indiĝena arbaro.

Kutimaro
La biologio de la Pemba orelstrigo estas malmulte konata. Ĝi estas noktema kaj ripozas inter foliaro aŭ en densa subkreskaĵaro dumtage. Ĝi komencas krii baldaŭ post sunsubiro kaj poste ĉasas. Ĝia dieto konsistas ĉefe el insektoj, kiujn oni povas kapti dumfluge, kolekti el folioj aŭ kapti sur la tero post mallonga glitado de ripozejo. La reprodukta konduto estas preskaŭ nekonata, kvankam ĝi eble reproduktiĝas de aŭgusto ĝis oktobro kaj nestas en naturaj truoj en arboj.

Konservostatuso
La Pemba orelstrigo estas listigita kiel Vundebla specio fare de la IUCN ĉar ĝi estas limigita al Pembo, la populacio daŭre malpliiĝas kaj estas perdo de vivejo ĉar lokaj farmistoj senarbarigas plantejojn por fari lokon por malfermaj agrikulturaj kampoj. Ĝi nun estas plejparte limigita al la du malgrandaj restantaj indiĝenaj arbaroj: Ngezi, kiu havas areon de 14 km², kaj Msitu Mkuu, nur 3 km². La populacio estas taksita je inter 1 500 kaj 4 500 reproduktaj paroj, kvankam ĝi rapide malpliiĝas.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.

 Eksteraj ligiloj 

BirdLife Species Factsheet.

Kategorio:Strigedoj
Kategorio:Birdoj de Tanzanio